Vaardighede wat jy vir die toekoms nodig het - Solidariteit Wêreld LoopbaanSolidariteit Wêreld Loopbaan
Tuis › Artikels › Vaardighede wat jy vir die toekoms nodig het
Vaardighede wat jy vir die toekoms nodig het
Min van ons sou kon dink dat die internet, wat aanvanklik 'n rariteit was, so deel van ons daaglikse lewe sou word. Dieselfde geld vir tegnologie wat vir meeste van ons tans onbekend is: kunsmatige intelligensie (KI), versterkte werklikheid(VW), virtuele werklikheid(VR), wolkrekenaarkunde, robotte, masjiene, programmeertaal en platforms; dit sal deel van ons daaglikse lewe wees en bepaal hoe ons dan gaan lewe en sal 'n uitwerking op die samelewing hê.
Met die industriële revolusie is vooruitgang ingekort en beperk deur die beperkinge van mens en dier se spierkrag en vooruitgang en welvaart het eers gekom toe mense masjiene begin gebruik het om daardie beperkinge te oorkom. Dieselfde is besig om nou te gebeur; die mens se beperkte breinvaardighede sal teen 2030 deur tegnologie versterk word. Tegnologie sal 'n verlenging wees van die mens, wat sal help om dagtake makliker uit te voer of dit outomaties te laat gebeur. Dit is onvermydelik dat die samelewing beïnvloed sal word deur digitalisasie en dit sal noodsaaklik wees dat mense tegnologie sal moet inspan om optimaal te funksioneer en optimale uitkomste te lewer. Digitale geletterdheid sal noodsaaklik wees.
Daar word beweer dat 85% van die beroepe of werke wat in 2030 sal bestaan nog nie uitgevind is nie. In plaas daarvan dat mense werk soek, sal die werk oor landsgrense en kontinente mense soek en die bekwaamstes sal vind om in spanne take te voltooi. Die strukture van maatskappye gaan verander, hulle sal kleiner, mededingender en winsgewender wees want vasgestelde salarisse en oorhoofse koste sal daal en die kantoor sal waarskynlik verdwyn.
DELL se Digital Transformation Index Study onder 4 000 senior besluitnemers oor die wêreld heen het bevind dat 45% sê hulle vrees hulle maatskappye sal binne 3-5 jaar verouders wees, 73% glo hulle sal meer digitaal moet wees om in die toekoms te oorleef, terwyl helfte van die groep gesê het hulle weet nie hoe hul maatskappye gaan verander of lyk oor drie jaar nie.
Die DELL-vooruitskatting is dat nuwe tegnologie die vorming van die nuwe masjien-mens-venootskappe sal steun, wat die werkplek sal verander, en maatskappye sal soek na mens-masjien-spanne wat doeltreffender sal werk as individue. Die nuwe werkplek gaan dus vereis dat mens en masjien in 'n venootskap sal saamwerk om die mens se vermoë en hulpbronne te verbeter en dit sal 'n leer-in-die oomblik proses wees eerder as om staat te maak op vooraf verwerfde kennis.
Die moontlikhede wat die nuwe tegnologie aan die mens-masjien-span gaan bied, gaan fenomenaal wees: blitsvinnige akkurate inligting en probleemoplossing, en die struktuur van maatskappye gaan ook verander.
Die nuwe digitale mens-masjien-venootskapera gaan 'n era wees van robotte, kunsmatige intelligensie, versterkte werklikheid, virtuele werklikheid, wolkrekenaarkunde en databeskerming.
Dit sal van die werknemer vereis om in die praktyk te leer en om konstant nuwe vaardighede aan te leer, om komplekse en onbekende take te kan verrig met VW, hoe om data te bekom en te beskerm en om te leer d.m.v. die nuwe media-VW en VR.
Die vaardighede wat jy vandag het, is môre dalk nie meer van toepassing nie. Voortdurende multidisiplinêre leer sal vereis word en kennis van soektale wat in programmering gebruik word om data te hanteer, berg en beskerm soos in Structural Query Language (SQL) sal ook vereis word. Nog 'n vereiste sal programmeervaardigheid wees om komplekse data te ontleed en om te sien waar strategiese verandering aangebring moet word, en hoe databeskerming ingevoer kan word.
Die sagte vaardighede wat 'n masjien nie kan naboots nie, soos selfvertoue, kritiese denke, etiese optrede, effektiewe kommunikasie, interpersoonlike verhoudinge, en onderhandelingsvaardighede, sal nog steeds belangrik wees en van groot waarde wees.